Kikker slaaptyd op met kleure, kwilts | Maroela Media
Met die lente wat uiteindelik aangebreek het, is dit die perfekte geleentheid om jou slaapkamer in 'n toevlugsoord te omskep waar jy ná 'n lang dag kan rus en herlaai.
Goeie gesondheid en welstand begin juis by 'n goeie nagrus. Volpes het 'n paar wenke om jou slaapkamer gereed te maak vir die somermaande.
Bring die buitekant binnetoe
Ons almal smag na 'n hernieude band met die natuur nadat ons so lank binnenshuis moes bly. Stel jou begeerte vir die natuur tevrede met blaar- en voëlmotiewe en blompatrone in verskillende kleure en style. Vul die natuurtema aan met bykomstighede soos aardse kleipotte en heuningkleurige meubels.
Verkleur jou wêreld
Kleure en patrone in die slaapkamer is wêreldwyd 'n neiging. Dit is bekend dat kleur ons gemoed kan beïnvloed. Om 'n strelende atmosfeer in jou slaapkamer te skep, kies bedlinne in kalmerende kleure soos duck egg-blou, seeblou, sagte groene en grys. Voeg kleurvolle aksente by, soos komberse, strooikussings en matte.
Die skoonheid van onvolmaaktheid
Daar word baie klem geplaas op outentiekheid, 'n filosofie waarna die Japanners verwys as wabi-sabi: om skoonheid in onvolmaaktheid te omhels. Natuurlike linnebeddegoed is perfek hiervoor en dra by tot 'n minimalistiese, kontemporêre, gemaklike styl.
Dis in die gevoel
Wanneer jy 'n kamer versier, is die tekstuur net so belangrik soos die kleur. Deur kontrasterende teksture, soos grof saam met sag, te voeg, kan jy 'n gevoel van luuksheid en gemak skep. Onthou ook dié wenk wanneer jy gordyne en matte kies.
Die gemak van 'n kwilt
Onsekerheid wêreldwyd het 'n behoefte aan die gemak van die bekende tot gevolg. En wat kan gemakliker wees en meer nostalgie wek as 'n kwilt? Net om jouself in een van ouma se kwilts toe te draai, kan jou veilig laat voel.
Daar is niks soos om tussen vars, wit katoenlinne in te kruip nie. Natuurlike vesels soos katoen haal beter asem en hou jou koel in die somer en warm in die winter. Egiptiese katoen is 'n goeie belegging, aangesien dit ekstra sag is en twee keer langer hou.
Om jou slaapkamer se nuwe voorkoms af te rond, benodig dit 'n kopstuk. Nie net beskerm dit die muur en hou die kussings in plek nie, maar dit skep ook 'n fokuspunt in die kamer, iets wat die oog tref en 'n indruk maak.